

VLADA REPUBLIKE HRVATSKE

Zagreb, 12. ožujka 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje Damjana Vucelića, u vezi s obalnim ophodnim brodom OOB - 31 "Omiš" |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

**Klasa:**

**Urbroj:**

**Zagreb,**

**PREDSJEDNIKU HRVATSKOGA SABORA**

Predmet: Zastupničko pitanje Damjana Vucelića, u vezi s obalnim ophodnim brodom OOB - 31 "Omiš" - odgovor Vlade

Zastupnik u Hrvatskome saboru, Damjan Vucelić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s obalnim ophodnim brodom OOB - 31 "Omiš".

Na navedeno zastupničko pitanje Vlada Republike Hrvatske, daje sljedeći odgovor:

Za gradnju obalnih ophodnih brodova za potrebe Obalne straže Republike Hrvatske proveden je postupak nabave i sklopljen je ugovor s brodograditeljem u mandatnom razdoblju Vlade Republike Hrvatske od 2011. do 2016. godine, odnosno 2014. godine.

Prototip obalnog ophodnog broda OOB - 31 "Omiš" (u daljnjem tekstu: brod) po završetku primopredajnih ispitivanja službeno je 7. prosinca 2018. godine zaprimljen u Hrvatsku ratnu mornaricu, a konstruiran je kao namjenski brod Obalne straže Republike Hrvatske.

Krajem svibnja 2019. godine završena su predviđena ispitivanja broda. Provedena su i ispitivanja civilnog klasifikacijskog društva odnosno Hrvatskoga registra brodova te je brod dobio klasu broda Obalne straže Republike Hrvatske.

Brod ispunjava postavljene zahtjeve izvedene iz NATO standarda. Potrošnja goriva u skladu je s ugovorom, a varira ovisno o deplasmanu i zadanoj brzini broda.

Traženi doplov broda je zadovoljio tijekom provedenih prototipnih ispitivanja. Brod je teži od 50 tona i njegova standardna istisnina je 239 tona. Ugrađeni motori tvrtke Caterpillar Inc. predviđeni su za tu svrhu te je riječ o poznatim brodskim pogonskim i generatorskim motorima s potrebnim nacionalnim i međunarodnim certifikatima i referencama.

Eventualno potrebna dodatna obrazloženja u vezi s pitanjem zastupnika, dat će Damir Krstičević, potpredsjednik Vlade Republike Hrvatske i ministar obrane.

PREDSJEDNIK

mr. sc. Andrej Plenković